PATVIRTINTA

UAB „Investicijų ir verslo garantijos“

generalinio direktoriaus

2020 m. balandžio 16 d. įsakymu Nr. B-47

(2020 m. balandžio 27 d. įsakymo Nr. B-59 patvirtinta aktuali redakcija)

**SKATINAMOSIOS FINANSINĖS PRIEMONĖS „PORTFELINĖS GARANTIJOS PASKOLOMS 2“ ĮGYVENDINIMO SĄLYGŲ APRAŠAS**

1. **BENDROSIOS NUOSTATOS**
	1. Skatinamosios finansinės priemonės „Portfelinės garantijos paskoloms 2“ įgyvendinimo sąlygų aprašas (toliau – Aprašas) nustato skatinamosios finansinės priemonės „Portfelinės garantijos paskoloms 2“ (toliau – PGP2 priemonė) įgyvendinimo sąlygas, reikalavimus PGP2 priemonės finansų tarpininkams (toliau – FT) ir PGP2 priemonės lėšomis garantuotų portfelių formavimui skirtų lėšų paskirstymo tvarką.
	2. Lietuvos Respublikos Vyriausybė 2018 m. spalio 17 d. „Invegai“ suteikė nacionalinės plėtros įstaigos statusą, o nuo 2018 m. gruodžio 3 d. Lietuvos banko priežiūros tarnybos sprendimu „Invega“ yra įtraukta į Nacionalinės plėtros įstaigų (toliau – NPĮ) sąrašą. „Invega“ įgyvendina skatinamąsias finansines priemones, finansuojamas Lietuvos Respublikos valstybės biudžeto lėšomis.
	3. PGP2 priemonė įgyvendinama pagal Ekonomikos skatinimo ir koronaviruso COVID-19 plitimo sukeltų pasekmių mažinimo priemonių planą, kuriam pritarta Lietuvos Respublikos Vyriausybės 2020 m. kovo 16 d. pasitarimo protokolu Nr. 14, 3 tikslas „Padėti verslui išsaugoti likvidumą“ ir 4 tikslas „Skatinti ekonomiką“.
	4. PGP2 priemonė įgyvendinama kontroliuojančiame fonde „INVEGOS fondas“ (toliau – INVEGOS fondas), įsteigto pagal 2009 m. balandžio 7 d. sutartį, sudarytą tarp Lietuvos Respublikos finansų ministerijos,Lietuvos Respublikos ūkio ministerijos ir uždarosios akcinės bendrovės „INVESTICIJŲ IR VERSLO GARANTIJOS“ (toliau – „Invega“). Pagal šią sutartį INVEGOS fondo valdytoja paskirta „Invega“.
	5. PGP2 priemonė finansuojama Lietuvos Respublikos valstybės biudžeto lėšomis.
	6. Aprašas suderintas INVEGOS fondo sutartyje numatyta tvarka.
	7. Aprašas ir kvietimas teikti prašymus viešai skelbiamas „Invegos“ interneto svetainėje [www.invega.lt](http://www.invega.lt) visą laikotarpį, kol reikalavimus atitinkantiems FT paskirstomos visos PGP2 priemonei skirtos lėšos. Kvietimas teikti prašymus vykdomas pagal tvarką, nurodytą Aprašo 3 dalyje.
	8. Aprašas ir jo priedai gali būti paaiškinami, FT ar „Invegos“ iniciatyva. Aprašo nuostatų paaiškinimai skelbiami viešai interneto puslapyje [www.invega.lt](http://www.invega.lt).
	9. Siekiant įvertinti visų suinteresuotų šalių pastabas ir užtikrinti, kad PGP2 priemonės sąlygos atitiktų rinkos poreikius, iki Aprašo suderinimo vykdytas viešas PGP2 priemonės įgyvendinimo sąlygų aptarimas.
2. **PGP2 PRIEMONĖS ĮGYVENDINIMO SUTARTIES OBJEKTAS**
	1. Sudaromos sutarties su kiekvienu FT objektas – PGP2 priemonės įgyvendinimas pagal šiame Apraše ir sudarytoje PGP2 priemonės įgyvendinimo sutartyje (toliau – Sutartis) nustatytas sąlygas.
	2. Už PGP2 priemonės įgyvendinimą FT nėra mokamas valdymo mokestis.
	3. PGP2 priemonės veikimo aprašymas[[1]](#footnote-2):
		1. Kiekvieno FT, su kuriuo pasirašyta Sutartis, naujai suformuotam Portfeliui suteikiama Garantija, kuri mažina finansavimo riziką.
		2. PGP2 priemonės Tinkamumo sąlygas atitinkančios ir į Portfelį įtrauktos Paskolos yra garantuojamos 80 proc., išmokos atliekamos pagal pirmiausiai atsiradusias Problemines Paskolas ir bendra išmokų suma bus ne didesnė nei kaip tai aprašyta Aprašo 1 priedo dalyje „Didžiausia išmokų suma“. PGP priemonės valdytojas prisiima ne mažesnį nei 20 proc. suformuoto Portfelio nuostolingumą.
		3. Garantija įsigalioja automatiškai nuo įtraukiamų į Portfelius Paskolų tinkamumo sąlygas atitinkančių Paskolų sudarymo, su sąlyga, kad pasirašyta PGP2 priemonės Tinkamumo sąlygas atitinkanti Paskola yra įtraukta į Portfelį (įtraukta į ataskaitinio laikotarpio Portfelio ataskaitą) ir sumokėtas garantijos mokestis. Detali Portfelio ataskaita rengiama kartą per ketvirtį. Pateikęs ataskaitą, PGP2 priemonės valdytojas INVEGOS fondui perveda garantijos mokestį už kiekvieną į Portfelį įtraukiamą Paskolą. Mokestis priklauso nuo įtraukiamos į Portfelį garantuojamos Paskolos sumos ir Paskolos trukmės.
	4. Detalus PGP2 priemonės sąlygų aprašymas pateikiamas Aprašo 1 priede (Pagrindinės sąlygos).
3. **PRAŠYMO PATEIKIMAS**
	1. Kvietimo teiki prašymus pirmasis etapas vykdomas 14 (keturiolika) kalendorinių dienų. Kvietimą teikti prašymus pirmąjį etapą numatoma paskelbti 2020 m. balandžio mėnesį. Kvietimo pradžia skelbiama „Invegos“ spendimu po PGP2 pagalbos schemos notifikavimo ir PGP2 priemonei skirtos lėšų sumos paskyrimo „Invegos“ fondui.
	2. Jei, sudarius sutartis su pirmo etapo metu prašymus pateikusiais ir tinkamumo reikalavimus atitikusiais FT lieka nepasiskirstytų PGP2 priemonei skirtų lėšų, skelbiamas kvietimo teikti prašymus antrasis etapas. Antrojo etapo metu Sutartis sudariusiems FT skirstoma nepaskirstyta PGP2 priemonei skirta lėšų suma
	3. Nepaskirstyta PGP2 priemonei skirta lėšų suma nuolat atnaujinama ir skelbiama „Invegos“ interneto svetainėje [www.invega.lt](http://www.invega.lt).
	4. Nepaskirstytą PGP2 priemonei skirtą lėšų sumą sudaro:
		1. Per kvietimą FT nepaskirstytos PGP2 priemonės lėšos;
		2. PGP2 priemonės lėšos, kurių FT atsisakė arba jei su FT, kuriam skirta PGP2 priemonės lėšų suma, nesudaroma Sutartis;
		3. Sutartimi FT skirta PGP2 priemonės lėšų suma sumažinta Aprašo 1 priede (Pagrindinės sąlygos) nustatyta tvarka;
		4. PGP2 priemonės įgyvendinimui skiriama papildomų lėšų suma.
	5. Nustatytos formos prašymą (Aprašo 2 priedas) ir kitus dokumentus, siekiant įvertinti FT atitikimą Apraše nustatytiems reikalavimams, FT „Invegai“ teikia elektroniniu paštu pgp2@invega.lt.
	6. Prašymas privalo būti pasirašytas saugiu kvalifikuotu elektroniniu parašu, atitinkančiu 2014 m. liepos 23 d. Europos Parlamento ir Tarybos reglamento (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje nustatytus reikalavimus. Prašymas, priedai ir kartu su jais pateikiama informacija (įskaitant bet kokius kitus dokumentus, kuriuos FT mano esant reikalingus arba aktualius pateikti) privalo būti tiksli ir aiški, kad „Invega“ galėtų atlikti išsamų, informacija pagrįstą FT atitikimo nustatytiems tinkamumo reikalavimams vertinimą. „Invega“ gali paprašyti pateikti papildomą informaciją ir dokumentus, kai FT pateiktų duomenų nepakanka pagrįsti FT atitikimą Apraše nustatytiems tinkamumo reikalavimams.
	7. Popierinėje formoje arba ne „Invegos“ nurodytomis elektroninėmis priemonėmis pateikti prašymai nėra vertinami.
	8. FT prašymas ir kita korespondencija pateikiama lietuvių kalba. Jei atitinkami dokumentai yra išduoti kita kalba, turi būti pateiktas FT ar jo įgalioto asmens parašu patvirtintas vertimas į lietuvių kalbą. Vertimas, patvirtintas FT ar jo įgalioto asmens parašu, bus laikomas tinkamu.
	9. Atitikimui Apraše nurodytiems reikalavimams pagrįsti būtina pateikti pagrindžiančius dokumentus ar informaciją, jei atitinkama informacija nėra viešai skelbiama ar prieinama (pvz., finansų įstaigos ar Lietuvos banko internetinėje svetainėje).
	10. Vienas FT gali pateikti tik vieną prašymą dėl Sutarties sudarymo. FT prašyme turi nurodyti, jei įgyvendinant priemonę remsis FT 100 procentų valdomų specialiosios paskirties įmonių pajėgumais.
	11. FT prašyme turi nurodyti, kokia prašyme pateikta informacija yra konfidenciali. „Invega“, „Invegos“ vertinimo komisija (toliau – vadinama Komisija), jos nariai ar ekspertai ir kiti asmenys negali atskleisti FT pateiktos informacijos, kurią FT nurodė kaip konfidencialią, išskyrus kai tokia informacija laikoma nekonfidencialia pagal Lietuvos Respublikos teisės aktus.
	12. Prašymą, vadovaujantis Lietuvos Respublikos centrinių kredito įstaigų įstatymo 5 str. 1 d. 5 p. ir 42 str. 1 d. gali teikti kredito unijos, veikiančios kaip ūkio subjektų grupė ir atstovaujamos centrinių kredito unijų. Tokiu atveju FT grupė pateikia jungtinės veiklos sutartį arba tinkamai patvirtintą jos kopiją (pateikiama skaitmeninė kopija). Jungtinės veiklos sutartyje turi būti nurodyti kiekvienos šios sutarties šalies įsipareigojimai vykdant numatomą su „Invega“ sudaryti Sutartį, šių įsipareigojimų vertės dalis, įeinanti į bendrą Sutarties vertę. Jungtinės veiklos sutartis turi numatyti solidarią visų šios sutarties šalių atsakomybę už prievolių „Invegai“ nevykdymą. Taip pat jungtinės veiklos sutartyje turi būti numatytas FT, kuris atstovauja ūkio subjektų grupei (su kuo „Invega“ turėtų bendrauti prašymo vertinimo metu ir teikti su prašymo vertinimu susijusią informaciją).
	13. Jei bendrą prašymą pateikia kartu veikiančių kredito unijų grupė, teikiantis prašymą FT privalo papildomai patvirtinti, kad kiekvienas jungtinės veiklos sutarties dalyvis atitinka Apraše nustatytus tinkamumo reikalavimus, išskyrus finansinius reikalavimus ir normatyvus, kuriuos turi atitikti ir pateikti nurodytus dokumentus turi bent vienas šio ūkio subjektų grupės narys arba visi ūkio subjektų grupės nariai kartu.
	14. Visus dokumentus, tvarkas ir metodikas, kurių turėjimą ir atitikimą teisės aktų reikalavimams prašoma patvirtinti teikiant prašymą, FT įsipareigoja pateikti „Invegai“ ar kitoms audito institucijoms Sutartyje numatyta tvarka bet kuriuo metu.
4. **PRAŠYMŲ VERTINIMAS**
	1. FT prašymai vertinami vadovaujantis lygiateisiškumo, nediskriminavimo, skaidrumo, abipusio pripažinimo ir proporcingumo principais bei laikantis konfidencialumo ir nešališkumo reikalavimų. Priimant sprendimus dėl Aprašo sąlygų ir jas aiškinant vadovaujamasi racionalumo principu.
	2. Prašymai vertinami eiliškumo tvarka pagal jų gavimo „Invegoje“ datą ir laiką.
	3. Prašymas turi būti įvertintas per 5 darbo dienas nuo prašymo ir visų vertinimui reikalingų tinkamai užpildytų dokumentų gavimo „Invegoje“ dienos.
	4. Tais atvejais, kai FT jau yra sudaręs sutartį (-is) dėl veikiančių „Invegos“ finansinių priemonių įgyvendinimo per 12 mėn. iki prašymo pateikimo, gali būti atliekamas supaprastintas FT vertinimas. Tokiu atveju vertinami tik su PGP įgyvendinimu susiję dokumentai ir informacija, o FT turi pateikti patvirtinimą, kad tinkamumo reikalavimų duomenys ir informacija nuo praėjusio FT vertinimo nepasikeitė. Tačiau bet kokiu atveju, „Invega“ turi teisę prašyti pateikti visus tinkamumo reikalavimams įvertinti reikalingus dokumentus.
	5. Informacija apie kiekvieno FT prašymo vertinimo statusą ir Sutarties su FT pasirašymą pateikiama „Invegos“ interneto svetainėje.
	6. Tinkamumo reikalavimus atitinkantis FT yra raštu prašyme nurodytu elektroninio pašto adresu informuojamas apie sprendimą sudaryti Sutartį ir jam skirtą PGP2 priemonės lėšų sumą. Kartu pateikiamas Sutarties projektas.
	7. Tinkamumo reikalavimų neatitinkantis FT arba FT, per 5 darbo dienas po „Invegos“ prašymo pateikti papildomus dokumentus dėl atitikimo nustatytiems tinkamumo reikalavimams nepateikęs „Invegai“ prašomų papildomų dokumentų atitikimą tinkamumo reikalavimams pagrįsti yra raštu, prašyme nurodytu elektroninio pašto adresu, informuojamas apie atsisakymą sudaryti Sutartį.
	8. Pateikus melagingą informaciją, kurią „Invega“ gali įrodyti bet kokiomis teisėtomis priemonėmis, FT prašymas yra atmetamas, nurodant atmetimo priežastis.
	9. Prašymų vertinimas vykdomas eiliškumo tvarka pagal prašymų gavimo datą, kol reikalavimus atitinkantiems FT paskirstomos visos PGP2 priemonei skirtos lėšos.
	10. Jei kvietimo pirmo etapo metu gaunama daugiau FT, atitinkančių tinkamumo reikalavimus prašymų, nei PGP2 priemonei skirta lėšų suma, prašymai, kuriems patenkinti neužtenka PGP2 priemonės lėšų, įtraukiami į rezervinį prašymų sąrašą. Pagal rezerviniame sąraše esančius prašymus PGP2 priemonės lėšos skiriamos tuo atveju, jei kuris nors iš FT, kuriam buvo skirtos lėšos pirmojo kvietimo metu, atsisakytų Sudaryti sutartį ir tokiu būdu atsilaisvintų PGP2 priemonei skirtų lėšų dalis arba PGP2 priemonei būtų skiriama papildomų lėšų.
	11. Kvietimo teikti prašymus antro etapo metu Sutartį sudariusiam FT, kuris sukontraktavo daugiau kaip 70 proc. Sutartyje numatyto Portfelio, pateikus rašytinį prašymą „Invegai“, skiriama papildoma lėšų suma Aprašo 6.2 papunktyje nustatyta tvarka. Kvietimo antro etapo metu pakartotinis FT, jau sudariusio Sutartį, atitikimo tinkamumo reikalavimams vertinimas neatliekamas.
	12. Pretenzijos dėl priimtų sprendimų teikiamos „Invegai“, kuri pretenziją išnagrinėja ne vėliau, kaip per 20 darbo dienų. „Invegos“ veiksmai ar sprendimai gali būti skundžiami Lietuvos Respublikos įstatymų nustatyta tvarka.
5. **TINKAMUMO REIKALAVIMAI**

5.1. Prašymus dėl Sutarties sudarymo teikiantys FT turi atitikti tinkamumo reikalavimus, nurodytus 1 lentelėje.

1 lentelė

|  |  |  |  |
| --- | --- | --- | --- |
| **Kriterijus** | **Lietuvos banko prižiūrimas FT** | **Lietuvos banko neprižiūrimas FT** | **Paaiškinimai dėl teikiamų dokumentų ir informacijos** |
| **FT yra finansų įstaiga, veikianti pagal Lietuvos Respublikos finansų įstaigų įstatymą, turinti teisę teikti finansines paslaugas** | FT yra Lietuvos banko prižiūrimų finansų rinkų dalyvių sąraše | FT turi teisę teikti finansavimo paslaugas | Lietuvos banko neprižiūrimas FT pateikia VĮ „Registrų centras“ išrašą, kuriame nurodoma, kad FT teikia finansavimo paslaugas. Jeigu VĮ „Registrų centras“ išraše nenurodoma FT veikla, nustatyta Lietuvos Respublikos finansų įstaigų įstatymo 3 straipsnyje, FT turi pateikti papildomus dokumentus ir paaiškinimus (PGP2 priemonės įgyvendinimo aprašyme), iš kurių būtų galima įsitikinti, kad FT yra finansų įstaiga ir turi teisę teikti finansavimo paslaugas |
| **FT ir jo grupės valdymo struktūra** | Nereikia pateikti | Privaloma pateikti | Informacija pateikiama PGP2 priemonės įgyvendinimo aprašyme |
| **Patirtis ir reputacija** | Neturi būti taikomos Lietuvos banko poveikio priemonės, išskyrus įspėjimą, ar veiklos apribojimai remiantis Lietuvos banko duomenimis\* | FT, su juo susiję asmenys\*\*\* ir administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, negali būti minimi su korupcija susijusiuose viešai prieinamuose finansinių institucijų sankcijų sąrašuose | Informacija pateikiama PGP2 priemonės įgyvendinimo aprašyme ar kituose dokumentuose |
| Vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas\* | FT vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas | FT vadovų ir kreditavimo sprendimus priimančių asmenų kvalifikacija ir patirtis vertinama, atsižvelgiant į asmens išsilavinimo lygį ir pobūdį, kvalifikacijos tobulinimą, profesinės veiklos ar darbo patirties pobūdį ir trukmę bei į kitus veiksnius, kurie gali turėti įtakos asmens kvalifikacijai ir patirčiai. Informacija pateikiama PGP2 priemonės įgyvendinimo aprašyme |
|  | Administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\* | FT administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\*\*\*\* | Reputacija vertinama pagal FT prašymo 1 priede ir PGP2 priemonės įgyvendinimo aprašyme pateiktą informacija, taip pat informaciją, skelbiamą Lietuvos banko internetinėje svetainėje. Gali būti vertinama internete, spaudoje ir kituose viešai prieinamuose informacijos šaltiniuose skelbiama informacija |
| **Finansiniai reikalavimai ir normatyvai** | Lietuvos bankui turi būti pateikta audituota metinė finansinė atskaitomybė\* | Audituota metinė finansinė atskaitomybė\*\*\*\*\*  | Atitikimas normatyvams vertinamas remiantis FT pateiktais duomenimis: finansinių ataskaitų rinkiniu ir (ar) ataskaitomis bei kitais dokumentais. PGP2 priemonės įgyvendinimo aprašyme pateikiama informacija apie pajamų iš finansavimo veiklos dydį, jeigu ši informacija neišskiriama finansinėse ataskaitose, pateikiami kiti atitikimą reikalavimui patvirtinantys įrodymaiVertinama informacija už 2019 metus |
| FT nėra taikomos Lietuvos banko poveikio priemonės, išskyrus įspėjimą\* | Minimalios metinės pajamos – ne mažiau kaip 100 000 EUR, iš jų ne mažiau kaip 50 proc. pajamų iš finansavimo veiklos |
| Jeigu Lietuvos bankas netaiko FT veiklos riziką ribojančių normatyvų, tokiu atveju taikomi Lietuvos banko neprižiūrimiems FT nustatyti normatyvai | FT nuosavo kapitalo suma (įstatinio kapitalo, jo priedų, rezervų ir nepaskirstyto pelno suma) turi būti ne mažesnė nei 0,25 mln. EUR. FT koreguoto nuosavo kapitalo suma\*\* negali būti mažesnė kaip 0,1 mln. EUR. |
| **FT prašymo pateikimo metu yra įvykdžiusi su mokesčių ir socialinio draudimo įmokų mokėjimu susijusius įsipareigojimus pagal FT veiklai taikomus teisės aktus** | Nereikia pateikti | Nereikia pateikti | Tikrinami valstybės registruose viešai prieinam duomenys ir informacija |
| **Minimali veiklos vykdymo trukmė 12 mėn.**  |  |  | Informacija pateikiama PGP2 priemonės įgyvendinimo aprašyme  |
| **FT turi pagrįsti, kad Lietuvoje per paskutinius 12 mėnesių tinkamai suteikė ne mažiau kaip 30 vnt. paskolų ar lizingo sandorių verslo subjektams**  |  |  | Patvirtinanti informacija pateikiama PGP2 priemonės įgyvendinimo aprašyme, FT pažymoje, kituose atitikimą šiam reikalavimui patvirtinančiuose dokumentuose. Paskola ar lizingo sandoris laikomas tinkamai suteiktu jei paskola ar lizingo sandoris informacijos teikimo metu yra grąžintas arba jo grąžinimo terminai nepradelsti |
| **FT turi pagrįsti, kad verslo subjektams finansuoti išduotų paskolų ir lizingo sandorių (pasirašytų ir galiojančių sutarčių), bendra suma prašymo pateikimo datą yra ne mažesnė kaip 3,13 mln. Eur** |  |  | Patvirtinanti informacija pateikiama PGP2 priemonės įgyvendinimo aprašyme, FT pažymoje, kituose atitikimą šiam reikalavimui patvirtinančiuose dokumentuosePGP2 priemonės įgyvendinimo aprašyme prašoma nurodyti FT verslo subjektams išduotų paskolų ir lizingo sandorių (su verslo subjektais pasirašytų ir galiojančių sutarčių), sumą portfelyje paskelbimo apie kvietimą dieną |
| **Vidaus kontrolės sistema** | Neturi būti taikomos Lietuvos banko poveikio priemonės, išskyrus įspėjimą, ar veiklos apribojimai remiantis Lietuvos banko duomenimis\* | FT turi turėti saugią ir patikimą jo veiklą užtikrinančią vidaus kontrolės sistemą, kaip tai nustatyta LR finansų įstaigų įstatyme | Pateikiami patvirtinimai FT prašyme ir (ar) PGP2 priemonės įgyvendinimo aprašyme  |
| - | FT turi turėti nustatytas procedūras, skirtas vertinti pinigų plovimo ir (ar) teroristų finansavimo rizikos pasireiškimą bei ją valdyti |
| - | FT turi užtikrinti informacijos saugumą pagal BDAR reikalavimus |
| - | FT turi turėti galimų interesų konfliktų valdymo tvarkas ir procedūras |
|  | FT turi turėti elektroninių duomenų apdorojimo kontrolės ir apsaugos priemones |
|  | FT turi turėti patikimą dokumentų saugojimo sistemą ir duomenų, susijusių su Paskolų teikimu Paskolų gavėjams, kaupimo bei valdymo sistemą |
| **Kreditavimo tvarkos ir procedūros** | Turėti kreditavimo procesą ir su juo susijusias rizikas reglamentuojančias tvarkas, procedūras ir (ar) politikas\* | Turėti kreditavimo procesą ir su juo susijusias rizikas reglamentuojančias tvarkas, procedūras ir (ar) politikas | Pateikiami patvirtinimai FT prašyme (ar) PGP2 priemonės įgyvendinimo aprašyme |
| Sprendimai dėl projekto finansavimo suteikimo turi būti priimami tik atlikus rizikos vertinimą, vadovaujantis FT patvirtintomis procedūromis ir tvarkomis, užtikrinančiomis tinkamą projekto rizikos ir kredito gavėjo mokumo įvertinimą bei užkertančiomis galimybę prisiimti pernelyg didelę kredito riziką\* | Sprendimai dėl projekto finansavimo suteikimo turi būti priimami tik atlikus rizikos vertinimą, vadovaujantis FT patvirtintomis procedūromis ir tvarkomis, užtikrinančiomis tinkamą projekto rizikos ir kredito gavėjo mokumo įvertinimą bei užkertančiomis galimybę prisiimti pernelyg didelę kredito riziką |
| **Tvarkos ir procedūros tinkamam Sutarties įgyvendinimui ir administravimui** | Paskolos gavėjų rizikos įvertinimo procedūros | Paskolos gavėjų rizikos įvertinimo procedūros | Pateikiama Paskolos gavėjų ir (ar) Paskolų rizikos vertinimo metodika.  |
|  | Turėti Paskolų teikimo, Paskolų stebėsenos procedūras, Paskolų portfelio rizikos valdymo, skolų išieškojimo metodikas\* | Turėti Paskolų teikimo, Paskolų stebėsenos procedūras, Paskolų portfelio rizikos valdymo, skolų išieškojimo metodikas | Pateikiami patvirtinimai FT prašyme ir (ar) PGP2 priemonės įgyvendinimo aprašyme  |
|  | Turėti administracines ir apskaitos procedūras, elektroninių duomenų apdorojimo kontrolės ir apsaugos priemones, kurios yra patikimos ir gali pateikti informaciją apie visas paskolas ir lizingo sandorius, jų turinį, laiką ir vietą, kad būtų galima nustatyti, ar finansavimas suteiktas pagal nustatytus reikalavimus | Turėti administracines ir apskaitos procedūras, elektroninių duomenų apdorojimo kontrolės ir apsaugos priemones, kurios yra patikimos ir gali pateikti informaciją apie visas paskolas ir lizingo sandorius, jų turinį, laiką ir vietą, kad būtų galima nustatyti, ar finansavimas suteiktas pagal nustatytus reikalavimus | Pateikiami patvirtinimai FT prašyme ir (ar) PGP2 priemonės įgyvendinimo aprašyme |

PAAIŠKINIMAI:

\* Tais atvejais, kai FT veiklos priežiūrą vykdo Lietuvos bankas, daroma prielaida, kad ši institucija yra patikrinusi FT atitikimą šiems tinkamumo reikalavimams, todėl lentelėje nurodytų tinkamumo reikalavimų vertinimai nėra atliekami, tačiau vadovaujantis Lietuvos banko internetinėje svetainėje skelbiama informacija yra patikrinama, ar FT nėra taikomos poveikio priemonės ar veiklos apribojimai. Jeigu FT taikomos poveikio priemonės ar veiklos apribojimai, „Invega“ gali paprašyti papildomos informacijos, siekdama įvertinti nustatytų pažeidimų mastą, jų ištaisymo terminus ir įtaką taikomiems tinkamumo reikalavimams. FT turi pateikti paaiškinimus kokių veiksmų buvo imtasi, kad pažeidimai, dėl kurių taikytos Lietuvos banko poveikio priemonės ar veiklos ribojimai būtų ištaisyti ar panaikinti ir neturės įtakos tinkamam PGP2 priemonės įgyvendinimui. Papildomų paaiškinimų iš FT neprašoma, kai Lietuvos banko taikyta poveikio priemonė – įspėjimas.

\*\* Koreguotas nuosavas kapitalas yra apskaičiuojamas mažinant nuosavo kapitalo sumą visų paskolų, išduotų su FT ir jo vadovais susijusiems asmenims\*\*\*, likučių suma, taip pat kito balanse apskaitomo turto, dėl kurio vertės auditoriai negalėjo įsitikinti ir pareiškė sąlyginę nuomonę, vertei (pavyzdžiui, gautinomis sumomis, dėl kurių susigrąžinimo galimybių paskolos gavėjas auditoriams nepateikė pakankamų įrodymų). Koreguotas kapitalas gali būti didinamas FT akcininkų ar trečiųjų asmenų FT suteiktų paskolų suma, jeigu šios paskolos bus subordinuotos „Invegos“ atžvilgiu visu Sutarties galiojimo laikotarpiu (turi būti pasirašyti trišaliai susitarimai tarp Bendrovės, Finansų tarpininko ir lėšas paskolinusių asmenų arba pateikti kiti tinkami patvirtinimai dėl šio reikalavimo įvykdymo).

\*\* \*Su FT susijusiais asmenimis laikomi:

- asmenys, turintys FT kvalifikuotąją įstatinio kapitalo ir (arba) balsavimo teisių dalį ir jų kontroliuojamos įmonės;

- juridiniai asmenys, kurių kvalifikuotąją įstatinio kapitalo ir (arba) balsavimo teisių dalį turi FT;

- aukščiau nurodytų juridinių asmenų vadovai ir su jais artimos giminystės, taip pat svainystės ryšiais susiję asmenys;

- fiziniai asmenys, artimos giminystės, taip pat svainystės ryšiais susiję su FT kvalifikuotąją įstatinio kapitalo ir (arba) balsavimo teisių dalį turinčiais fiziniais asmenimis;

\*\*\*\* Asmuo negali būti laikomas nepriekaištingos reputacijos, jeigu:

- jis yra pripažintas kaltu padaręs Lietuvos Respublikos baudžiamajame kodekse numatytą sunkų, labai sunkų nusikaltimą arba tyčinį nusikaltimą nuosavybei, turtinėms teisėms ir turtiniams interesams, ekonomikai ir verslo tvarkai, finansų sistemai, visuomenės saugumui, valstybės tarnybai ir viešiesiems interesams ar juos atitinkančias nusikalstamas veikas pagal kitų valstybių baudžiamuosius įstatymus, nepaisant to, ar teistumas yra išnykęs arba panaikintas;

- jis yra pripažintas kaltu padaręs kitą Lietuvos Respublikos baudžiamajame kodekse arba kitų valstybių įstatymuose numatytą nusikalstamą veiką ir nuo bausmės atlikimo, bausmės vykdymo atidėjimo ar atleidimo nuo bausmės atlikimo dienos nepraėjo treji metai;

- jis buvo nušalintas ar atleistas iš pareigų ar darbo arba praradęs teisę verstis tam tikra veikla už neatitikimą įstatymuose keliamiems nepriekaištingos reputacijos reikalavimams arba dėl finansų rinką reglamentuojančių teisės aktų pažeidimo ir nuo nušalinimo ar atleidimo iš pareigų ar darbo arba teisės verstis tam tikra veikla praradimo dienos nepraėjo treji metai;

- jis piktnaudžiauja psichotropinėmis, narkotinėmis, kitomis psichiką veikiančiomis medžiagomis ar alkoholiu;

- yra kitų reikšmingų aplinkybių, kurios leidžia pagrįstai abejoti asmens gebėjimu užtikrinti patikimą ir apdairų finansų įstaigos valdymą arba tinkamą kitų nustatytų funkcijų atlikimą.

\*\*\*\*\*jei FT negali pateikti audituotos metinės finansinės atskaitomybės už 2019 m., turi būti pateikta 2018 m. audituota metinė finansinė atskaitomybė ir 2019 m. metinė finansinė atskaitomybė bei pagrindimas kodėl FT prašymo pateikimo metu negali pateikti metinės audituotos finansinės atskaitomybės už 2019 m.

1. **PGP2 PRIEMONĖS LĖŠŲ PASKIRSTYMAS**

# Skirstant PGP2 priemonės lėšas FT, laikomasi nuostatos, kad kvietimo pirmo etapo metu prašymus (ir kartu su prašymu privalomus pateikti dokumentus) pateikę ir tinkamumo reikalavimus atitinkantys FT, įgyja teisę gauti dalį PGP2 priemonės lėšų sumą portfelių formavimui, tačiau neviršijančią 10 proc. PGP2 priemonei įgyvendinti skirtos lėšų sumos ir ne daugiau nei FT prašyme nurodyta PGP2 priemonei įgyvendinti lėšų suma. Mažiausia FT galima skirti PGP2 priemonės lėšų suma yra 1 mln. Eur.

# Sutartį sudariusiam FT, sukontraktavusiam daugiau kaip 70 proc. Sutartyje numatyto Portfelio, pateikus rašytinį prašymą „Invegai“, skiriama prašyme nurodyta PGP2 priemonės lėšų suma, tačiau ne daugiau kaip 50 proc. FT pagal Sutartį jau skirtos PGP2 priemonės lėšų sumos ir ne daugiau kaip likusi nepaskirstyta PGP2 priemonės lėšų suma. Esant keliems prašymams nepaskirstyta PGP2 priemonės lėšų suma skirstoma pagal prašymo pateikimo elektroninio pašto adresu pgp2@invega.lt datą ir laiką. Papildomos PGP2 priemonės lėšų sumos skyrimas įforminamas jau sudarytos Sutarties su FT pakeitimu, joje atnaujinant Paskolų įtraukimo į Portfelį grafiką.

1. **SUDAROMOS SUTARTIES NUOSTATOS**

# Sudaroma Sutartis galioja 8 metus arba iki šalių įsipareigojimų pagal Sutartį įvykdymo pabaigos, su galimybe, esant poreikiui, pratęsti Sutartį ar Sutarto Portfelio dydį šalių susitarimu.

* 1. Sudaromoje Sutartyje *inter alia* bus įtrauktos šios nuostatos (sąvokos suprantamos taip, kaip apibrėžta Aprašo 1 priede (Pagrindinės sąlygos):
		1. PGP2 priemonės valdytojo įsipareigojimai:
		2. Paskolas, garantuotas PGP2 priemonės lėšomis, apskaityti atskirai ir taip, kad būtų galima juos lengvai identifikuoti;
		3. nedelsiant informuoti „Invegą“ apie bet kurį įvykį, kuris jo nuomone yra esminis (įskaitant, bet neapsiribojant Paskolų Tinkamumo sąlygų pažeidimu), dėl kurio, „Invegai“ gali tekti imtis veiksmų ir (arba) kuris gali turėti įtakos PGP2 priemonės valdytojo gebėjimui vykdyti įsipareigojimus, prisiimtus pagal Sutartį;
		4. neperleisti savo teisių ir prievolių pagal Sutartį negavęs išankstinio rašytinio „Invegos“ sutikimo;
		5. teikti papildomą informaciją, pagal atskirą „Invegos“ paklausimą. „Invega“ neprivalo nuolat stebėti ir tikrinti, ar Paskola, traukiama į Portfelį, atitinka Tinkamumo sąlygas, tačiau „Invega“ gali bet kuriuo metu pareikalauti, kad PGP2 priemonės valdytojas neatlygintinai pateiktų informaciją, kuri leistų „Invegai“ patikrinti, ar Paskola atitinka Tinkamumo sąlygas ir jo įtraukimas į Portfelį neprieštarauja sutarties sąlygoms. PGP2 priemonės valdytojas privalo pateikti „Invegai“ informaciją, kurios pagrįstai pareikalauja „Invega“;
		6. PGP2 priemonės valdytojo įsipareigojimas užtikrinti, kad vykdant Sutartį bus įgyvendintos tinkamos techninės ir organizacinės asmens duomenų tvarkymo priemonės, asmens duomenų tvarkymas atitiks 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatyme įtvirtintus reikalavimus.
		7. PGP2 priemonės valdytojo įsipareigojimas informuoti duomenų subjektus apie asmens duomenų tvarkymo dalyką, trukmę, duomenų tvarkymo pobūdį ir tikslus, duomenų rūšis ir duomenų subjektų kategorijas, duomenų perdavimo ,,Invegai“ tikslus ir pagrindus; PGP2 priemonės valdytojo įsipareigojimas užtikrinti, kad jo darbuotojai, tvarkantys asmens duomenis, laikysis konfidencialumo įsipareigojimo;
	2. Su Paskolų gavėjais sudaromose sutartyse PGP2 priemonės valdytojas turi *inter alia* numatyti, kad:
		1. Paskolos gavėjas neprieštaraus, kad duomenis apie iš Paskolos lėšų įgyvendintą projektą „Invega“ naudos viešinimo tikslais;
		2. PGP2 priemonės valdytojas turi teisę iš Paskolos gavėjo išsiieškoti nuostolius, kylančius dėl netinkamo Paskolos vykdymo;
		3. Paskolos gavėjas yra informuojamas apie suteikiamą pagalbą pagal 2020 m. kovo 19 d. Europos Komisijos komunikatą dėl Laikinosios valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistemos;
		4. kiti įsipareigojimai, kylantys iš PGP2 priemonės įgyvendinimo sąlygų, nustatytų Aprašo 1 priede (Pagrindinės sąlygos).
	3. Tarp Sutarties šalių kylantys ginčai sprendžiami Lietuvos Respublikos įstatymuose nustatyta tvarka.
	4. Jeigu viena iš Sutarties šalių nevykdo sutartinių įsipareigojimų ir tai yra esminis Sutarties pažeidimas, kita šalis gali vienašališkai nutraukti Sutartį, įspėjusi kitą Sutarties šalį raštu ne vėliau kaip prieš 60 (šešiasdešimt) kalendorinių dienų pateikdama pagrįstus motyvus. Sutarties nutraukimo atvejai ir sąlygos bus nustatytos Sutartyje.
	5. Sutarties galiojimo metu gali būti atliekami šie pakeitimai:
		1. susiję su PGP2 priemonės sąlygų, nurodytų Aprašo 1 priede, pakeitimu;
		2. susiję su konkrečių nacionalinių ar ES teisės aktų pakeitimais ir jų išaiškinimų, reglamentuojančių PGP2 priemonės įgyvendinimą, pakeitimais, Audito institucijų rekomendacijomis;
		3. susiję su PGP2 priemonei nustatytų rodiklių įgyvendinimu ir pan.;
		4. Garantijos mokesčio ir išieškotų ar sugrąžintų skolų INVEGOS fondui mokėjimo terminų, Tinkamumo laikotarpio keitimai;
		5. Sutarto Portfelio dydžio keitimai, Apraše nurodytais atvejais padidinus ar sumažinus FT skirtų PGP2 priemonės lėšų sumą;
		6. PGP2 priemonės įgyvendinimo grafiko keitimas padidinus arba sumažinus FT skirtų PGP2 priemonės lėšų sumą;
		7. Sutarties termino pratęsimas, tuo atveju, jeigu yra pratęsiamas PGP2 priemonės Tinkamumo laikotarpis;
		8. FT teikiamų ataskaitų formų ir jų pateikimo tvarkos keitimai.
	6. Kiti Sutarties keitimai atliekami laikantis Lietuvos Respublikos civilinio kodekso nuostatų ir, tik jei neprieštarauja PGP2 priemonės įgyvendinimo sąlygoms.

Aprašo 1 priedas

Pagrindinės sąlygos

**PAGRINDINĖS SKATINAMOSIOS FINANSINĖSPRIEMONĖS**

**„PORTFELINĖS GARANTIJOS PASKOLOMS 2“ SĄLYGOS**

1. **BENDROJI INFORMACIJA**
	1. **Kvietimo tikslas**

Organizuojamu kvietimu siekiama sudaryti sutartis su skatinamosios finansinės priemonės „Portfelinės garantijos paskoloms 2“ (toliau – PGP2 priemonė) finansų tarpininkais (toliau – PGP2 priemonės valdytojai), kurie, atlikdami šiose sąlygose nustatytas veiklas, įgyvendins PGP2 priemonę.

* 1. **PGP2 priemonės aplinka ir tikslai**

2009 m. balandžio 7 d. tarp Lietuvos Respublikos finansų ministerijos (toliau – FM), Lietuvos Respublikos ūkio ministerijos ir „Invegos“ buvo pasirašyta finansavimo sutartis, kuria buvo įsteigtas kontroliuojantysis fondas „INVEGOS fondas“ (toliau – INVEGOS fondas). Pagal šią sutartį INVEGOS fondo valdytoja paskirta „Invega“.

Lietuvos Respublikos Vyriausybė 2018 m. spalio 17 d. „Invegai“ suteikė nacionalinės plėtros įstaigos statusą, o nuo 2018 m. gruodžio 3 d. Lietuvos banko priežiūros tarnybos sprendimu „Invega“ yra įtraukta į Nacionalinės plėtros įstaigų (toliau – NPĮ) sąrašą. „Invega“ įgyvendina skatinamąsias finansines priemones, finansuojamas Lietuvos Respublikos valstybės biudžeto lėšomis.

PGP2 priemonė įgyvendinama pagal Ekonomikos skatinimo ir koronaviruso COVID-19 plitimo sukeltų pasekmių mažinimo priemonių planą, kuriam pritarta Lietuvos Respublikos Vyriausybės 2020 m. kovo 16 d. pasitarimo protokolu Nr. 14, 3 tikslas „Padėti verslui išsaugoti likvidumą“ ir 4 tikslas „Skatinti ekonomiką“.

Pagrindiniai PGP2 priemonės tikslai:

- dėl COVID-19 protrūkio palengvinti gauti finansavimą paskolų ir finansinės nuomos (toliau – lizingo) sandorių forma su lėšų trūkumu susidūrusioms smulkiojo ir vidutinio verslo subjektams (toliau – SVV subjektai) bei didelėms įmonėms (toliau – DĮ);

- sumažinti finansavimo riziką ir dėl šios priežasties palengvinti paskolų ir lizingo sandorių prieinamumą įmonių likvidumui pagerinti.

PGP2 priemonės valdytojams PGP2 priemonės portfeliui formuoti numatyta skirti iki 85 mln. Eur Lietuvos Respublikos valstybės biudžeto lėšų.

* 1. **Reglamentuojantys teisės aktai ir dokumentai:**

**Europos Sąjungos (toliau – ES) teisės aktai ir gairės:**

- 2020 m. kovo 19 d. Europos Komisijos komunikatas dėl Laikinosios valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistemos (toliau – Komunikatas);

**Nacionaliniai teisės aktai ir dokumentai:**

- Lietuvos Respublikos smulkiojo ir vidutinio verslo plėtros įstatymas (toliau – SVV įstatymas);

- Lietuvos Respublikos valstybės skolos įstatymas;

- Lietuvos Respublikos nacionalinių plėtros įstaigų įstatymas;

- Lietuvos Respublikos civilinis kodeksas;

- Lietuvos Respublikos Vyriausybės 2018 m. rugsėjo 12 d. nutarimas Nr. 910 „Dėl skatinamųjų finansinių priemonių, finansuojamų iš Lietuvos Respublikos valstybės biudžeto lėšomis, įgyvendinimo taisyklių patvirtinimo“;

- Lietuvos Respublikos Vyriausybės 2001 m. liepos 11 d. nutarimas Nr. 887 „Dėl uždarosios akcinės bendrovės „Investicijų ir verslo garantijos“ veiklos;

 - Lietuvos Respublikos Vyriausybės 2020 m. kovo 14 d. nutarimas Nr. 207 „Dėl karantino Lietuvos Respublikos teritorijoje paskelbimo“;

- Lietuvos Respublikos ekonomikos ir inovacijų ministro 2020 m. balandžio 15 d. įsakymu Nr. 4-230 „Dėl skatinamosios finansinės priemonės „Portfelinės garantijos paskoloms 2“ schemos patvirtinimo“ patvirtinta PGP2 priemonės schema (toliau – PGP2 priemonės schema);

- kiti PGP2 priemonės įgyvendinimui taikytini teisės aktai, taisyklės, rekomendacijos, gairės ir jų pakeitimai.

**2.** **SUTARTIES DĖL PGP2 PRIEMONĖS ĮGYVENDINIMO OBJEKTAS**

**2.1. Detalus sudaromos PGP2 priemonės įgyvendinimo sutarties objekto aprašymas[[2]](#footnote-3):**

Kiekvieno atrinkto PGP2 priemonės valdytojo naujai suformuotam paskolų ir lizingo sandorių, atitinkančių priemonės Tinkamumo sąlygas, portfeliui (toliau – Portfelis) suteikiama portfelinė garantija (toliau – Garantija), kuri mažina finansavimo riziką. Paskolos, įtraukiamos į Portfelį, gali būti teikiamos paskolos, kredito linijos ar lizingo sandorio forma (toliau visi kartu, jei nenurodyta kitaip, – Paskola).

PGP2 priemonės Tinkamumo sąlygas atitinkančios ir į Portfelį įtrauktos Paskolos yra garantuojamos 80 proc., išmokos atliekamos pagal pirmiausiai atsiradusias Problemines Paskolas ir bendra išmokų suma, „Invegos“ mokama PGP2 priemonės valdytojui, bus ne didesnė nei apskaičiuota išmokų suma, kuri skaičiuojama kaip sukontraktuotų ir išmokėtų į Portfelį įtrauktų Tinkamumo sąlygas atitinkančių Paskolų suma padauginta iš garantijos dydžio (80 proc.) ir iš Viršutinės ribos normos (20 proc.). Garantuojami nuostoliai (negrąžinta paskolos dalis ir nesumokėtos palūkanos), kuriuos patiria PGP2 priemonės valdytojas, pagal kiekvieną Probleminę Paskolą iki didžiausios nustatytos sutartimi išmokų sumos. PGP priemonės valdytojas prisiima ne mažesnį nei 20 proc. suformuoto Portfelio nuostolingumą.

 Detali Portfelio ataskaita rengiama kartą per ketvirtį. Pateikęs ataskaitą, PGP2 priemonės valdytojas INVEGOS fondui perveda garantijos mokestį už kiekvieną į Portfelį įtraukiamą Paskolą iki mėnesio, einančio po ataskaitinio ketvirčio, pabaigos. Mokestis priklauso nuo įtraukiamos į Portfelį garantuojamos Paskolos sumos ir Paskolos trukmės.

Už PGP2 priemonės įgyvendinimą PGP2 priemonės valdytojams nėra mokamas valdymo mokestis.

**3.** **PGP2** **PRIEMONĖS SCHEMA**

**Pavyzdys**

Paskolų portfelis (10 mln. Eur)

|  |  |
| --- | --- |
| **Negarantuota****dalis****(2 mln. Eur))** | **Garantuota****Finansavimas iš fondo 1,6 mln. Eur, jei taikomas garantijos dydis yra 80%****dalis****(8 mln. Eur)** |
| **Garantija: 80% kiekvienos į Portfelį įtrauktos Paskolos sumos, tačiau iki 20% Viršutinės ribos normos dydžio** |

**4. Pagrindinės sąvokos ir sąlygos**

|  |  |
| --- | --- |
| **PGP2 priemonė** | Skatinamoji finansinė priemonė „Portfelinės garantijos paskoloms 2“  |
| **PGP2 priemonės lėšos** | PGP2 priemonei įgyvendinti numatyta skirti 85 mln. Eur Lietuvos Respublikos valstybės biudžeto lėšų. PGP2 priemonei skirta lėšų suma gali būti didinama arba mažinama, atsižvelgiant į rinkos poreikį |
| **PGP2 priemonės struktūra** | PGP2 priemonė pagrįsta garantavimo principu, kurį įgyvendindamas, kiekvienas PGP2 priemonės valdytojas turės suformuoti Portfelį iš Paskolų, atitinkančių priemonės Tinkamumo sąlygas. Kiekviena į Portfelį įtraukta Paskola bus garantuojama 80 proc. garantijos dydžiu. Paskolos gavėjui nesumokant eilinės Paskolos įmokos ar palūkanų už 180 kalendorinių dienų arba Paskolos gavėjui iškėlus bankroto bylą, PGP2 priemonės valdytojas gali kreiptis dėl išmokos pagal tokią Paskolą į „Invegą“. Gavęs išmoką, PGP2 priemonės valdytojas vykdys skolos išieškojimą ir (ar) susigrąžinimą iš Paskolos gavėjo ir 80 proc. išieškotų ir (ar) susigrąžintų sumų perves INVEGOS fondui. Šia sugrąžinta į INVEGOS fondą suma yra mažinama PGP2 priemonės valdytojui faktiškai išmokėta išmokų suma ir perskaičiuojama Didžiausia išmokų suma |
| **Paskola** | PGP2 priemonės valdytojo Paskolos gavėjui suteikta paskola, kredito linija, arba Lizingo sandoris, įtraukiamas į Portfelį. Paskola apima Lizingo sandorius (kurie laikomi investicine paskola) ir atgręžtinio Lizingo sandorius (kurie laikomi apyvartine paskola, skirta likvidumui palaikyti), išskyrus atvejus, kai aiškiai šiose sąlygose nurodyta kitaip |
| **Lizingo sandoris** | Finansinė nuoma, t. y. paslauga, kai PGP2 priemonės valdytojo nuosavybės teise įsigytas turtas, remiantis lizingo sandorio sutartimi, perduodamas naudotis ir valdyti lizingo gavėjui ir kuris, lizingo gavėjui galutinai atsiskaičius su PGP2 priemonės valdytoju, tampa lizingo gavėjo nuosavybe |
| **SVV subjektas** | Smulkiojo ir vidutinio subjektas, kaip jis apibrėžtas SVV įstatyme |
| **Didelė įmonė** | Įmonė, kuri nelaikoma labai maža, maža ar vidutine įmone kaip ji apibrėžta SVV įstatyme |
| **Paskolos gavėjas** | SVV subjektas ar DĮ, kurios Paskola traukiama į Portfelį. Paskolos gavėjas turi būti veikiantis Lietuvos Respublikoje  |
| **PGP2 priemonės valdytojas** | Finansų įstaiga, su kuria pasirašyta Sutartis. PGP2 priemonės valdytojas gali PGP2 priemonę įgyvendinti pasitelkdamas PGP2 priemonės valdytojo 100 procentų valdomas specialiosios paskirties įmones, kurios turi būti aiškiai nurodytos Sutartyje, tačiau bet kokiu atveju PGP2 priemonės valdytojas yra atsakingas už tinkamą Priemonės įgyvendinimą pagal Sutartį. |
| **Paskolos gavėjo vertinimas** | Paskolos gavėjo vertinimas, kurį turi atlikti PGP2 priemonės valdytojas pagal PGP2 priemonės valdytojo vidines procedūras |
| **Sutartas Portfelio dydis** | Didžiausia leistina įtraukti į Portfelį Paskolų suma |
| **Garantijos įsigaliojimas** | Garantija įsigalioja automatiškai nuo PGP2 priemonės valdytojo naujai suteikiamos Paskolos sutarties ar Paskolos sutarties pakeitimo, kuriuo siekiama pagerinti finansavimo sąlygas, t. y. keičiami paskolų grąžinimo grafikai (ilginant grąžinimo terminą) ar atidedamas paskolos įmokų grąžinimas, sudarymo, jei įvykdytos šios sąlygos:* Paskolos sutarties pasirašymo ar Paskolos sutarties pakeitimo sudarymo data ne ankstesnė kaip 2020 m. kovo 16 d. (karantino paskelbimo data Lietuvos Respublikos teritorijoje);
* pasirašyta PGP2 priemonės Tinkamumo sąlygas atitinkanti Paskola yra įtraukta į Portfelį (įtraukta į ataskaitinio laikotarpio Portfelio ataskaitą);
* sumokėtas garantijos mokestis už Paskolą Sutartyje nustatyta tvarka ir terminais
 |
| **Garantuotas portfelis (Portfelis)** | PGP2 priemonės valdytojo formuojamas Paskolų portfelis, kuriam suteikiama Portfelinė garantija |
| **Sutarto Portfelio dydžio ir PGP2 priemonei įgyvendinti skirtų lėšų didinimas ir mažinimas** | Sutartas Portfelio dydis kiekvienam PGP2 priemonės valdytojui gali būti didinamas Sutarties šalių susitarimu, jei yra didinama PGP2 priemonei skiriama lėšų suma ar kiti PGP2 priemonės valdytojai vėluoja formuoti Portfelius pagal sutartyse su PGP2 priemonės valdytojais nustatytus terminus ir jiems yra sumažinamas Sutartas Portfelio dydis.Sutartas Portfelio dydis kiekvienam PGP2 priemonės valdytojui gali būti sumažintas, jei PGP2 priemonės valdytojas kreipiasi su motyvuotu prašymu ar vėluoja formuoti Portfelį pagal Sutartyje nustatytus terminus ir (ar) pagal suderintą su „Invega“ grafiką, (toliau – grafikas), taip:1. Jei PGP2 priemonės valdytojas pagal pateiktą grafiką vėluoja formuoti Portfelį iki 40 proc. grafiko lentelės stulpelyje „Planuojama į Portfelį įtraukti Paskolų suma“ nurodytos sumos – Sutarto Portfelio dydis gali būti mažinamas iki 50 proc. ir atitinkamai mažinama šiam PGP2 priemonės valdytojui priemonei PGP2 įgyvendinti skirta lėšų suma, tačiau bet kuriuo atveju ne daugiau kaip iki jau suformuoto Portfelio sumos;
2. Jei PGP2 priemonės valdytojas pagal pateiktą grafiką vėluoja formuoti Portfelį iki 60 proc. grafiko lentelės stulpelyje „Planuojama į Portfelį įtraukti Paskolų suma“ nurodytos sumos – Sutarto Portfelio dydis gali būti mažinamas iki 100 proc. ir atitinkamai mažinama šiam PGP2 priemonės valdytojui priemonei PGP2 įgyvendinti skirta lėšų suma, tačiau bet kuriuo atveju ne daugiau kaip iki jau suformuoto Portfelio sumos.

Vėlavimas formuoti Portfelį bus vertinamas kas 2 mėnesius, atsižvelgiant į PGP2 priemonės įgyvendinimo grafiką, tada, kai yra gautos ataskaitos iš PGP2 priemonės valdytojo už du pilnus ataskaitinius mėnesius (teikiamos mėnesio ataskaitos, kuriose nurodoma į Portfelį įtrauktų Paskolų skaičius, jų suma ir išmokėta Paskolų suma). Kai nusprendžiama Portfelį mažinti aukščiau nurodytomis sąlygomis, PGP2 priemonės valdytojas, kurio Portfelis mažinamas, pateikia atnaujintą PGP2 priemonės įgyvendinimo grafiką |
| **Didžiausia Paskolos suma vienam Paskolos gavėjui** | Didžiausia garantuojamos Paskolos suma vienam Paskolos gavėjui apskaičiuojama laikantis šių nuostatų:1. Paskolos suma turi neviršyti dvigubos Paskolos gavėjo darbuotojams priskaitytos darbo užmokesčio su mokesčiais sumos per metus. Jei paskolos gavėjas veiklą vykdė 2019 m. ir anksčiau, darbo užmokesčio su mokesčiais suma nustatoma pagal 2019 m. faktinius duomenis. Tais atvejais, kai paskolos gavėjas pradėjo veiklą po 2019 m. sausio 1 d., paskolos suma negali viršyti numatomos darbo užmokesčio su mokesčiais sumos, išmokėtinos per pirmuosius dvejus jo veiklos metus, arba
2. Paskolos suma turi neviršyti 25 procentų Paskolos gavėjo 2019 m. metinės apyvartos, arba
3. Paskolos suma gali būti ir didesnė, nei nustatyta 1 ir 2 punktuose, jei atitinkamą jos dydį Paskolos gavėjas pagrindžia būtinumu baigti planuotas investicijas, įvykdyti sudarytas sutartis, išsaugoti darbo vietas, atsiskaityti su tiekėjais, subrangovais ir (ar) yra poreikis skirti lėšas kitoms veiklai tęsti būtinoms reikmėms nuo Paskolos suteikimo per ateinančius 18 mėnesių SVV subjekto atveju ir 12 mėnesių DĮ atveju.

4. Vienam Paskolos gavėjui gali būti suteikiamos kelios Paskolos, tačiau bendra jų suma negali būti didesnė nei paskaičiuota Didžiausia Paskolos suma pagal 1–3 punktus.5. Bet kuriuo atveju Paskolos arba Paskolų, jei suteikiamos kelios Paskolos, suma negali viršyti 5 mln. Eur.PGP2 valdytojas gali suteikti tik tokią Paskolos (-ų) sumą Paskolos gavėjui, kuri lygi Didžiausios Paskolos sumos ir Paskolos gavėjo deklaruotos, pagal Komunikatą gautos finansavimo sumos, skirtumui. Siekiant užtikrinti šios sąlygos įgyvendinimą, Paskolos gavėjas kartu su paraiška Paskolai gauti, PGP2 priemonės valdytojui turi pateikti deklaraciją dėl pagal Komunikatą gauto finansavimo, kurios standartinė forma bus pateikta prie Sutarties.Jau į portfelį įtrauktos Paskolos suma negali būti didinama. |
| **Garantija** | Įsipareigojimas padengti PGP2 priemonės valdytojui Probleminės Paskolos nuostolį.Kiekviena į Portfelį įtraukiama Paskola garantuojama 80 proc. Nuostolio, tačiau bendra Išmokų suma negali viršyti Didžiausios išmokų sumos ir yra ribojama Viršutinės ribos normos dydžio.PGP2 priemonės valdytojui Paskolos gavėjo nesumokėti mokesčiai, netesybos ir delspinigiai bei kitos sąnaudos nėra kompensuojamos.Garantija, suteikta pagal šią priemonę, nėra skolininko prievolių užtikrinimo garantija Lietuvos Respublikos civilinio kodekso 6.90 straipsnio prasme. Garantijos suteikimas ir panaudojimas nekeičia skolininko prievolių PGP2 priemonės valdytojui apimties, turinio ir vykdymo sąlygų, t. y. PGP2 priemonės valdytojas privalo vykdyti skolos pagal visą Paskolą, už kurią išmokėta Garantijos išmoka, išsiieškojimo veiksmus iš skolininko (žr. „Portfelio priežiūra ir skolų išieškojimas“) |
| **Garantijos dydis** | 80 proc. |
| **Didžiausia išmokų suma** | Ši suma yra maksimali išmokų suma, kurią PGP2 priemonės valdytojas galėtų gauti pagal Sutartį. Suma skaičiuojama naudojant formulę:I = S x G x V, kur:I – Didžiausia išmokų suma;S – sukontraktuotų ir išmokėtų į Portfelį įtrauktų naujų apyvartinių Paskolų, skirtų likvidumui palaikyti (įskaitant atgręžtinio Lizingo sandorius), suma ir į Portfelį įtrauktų jau suteiktų investicinių (įskaitant Lizingo sandorius) ir apyvartinių (išskyrus atgręžtinio Lizingo sandorius) paskolų likučiai (likučiai fiksuojami tai datai, kada atliekamas Paskolos sutarties keitimas performinant Paskolos grąžinimo grafiką; tuo atveju, jei jau suteiktos Paskolos sutarties pakeitimo metu yra didinama Paskolos suma (didinti Paskolos sumą galima tik įtraukimo į Portfelį metu), sumuojama ir papildoma pagal Paskolos sutarties pakeitimą suteikta ir išmokėta Paskolos suma. Tuo atveju, jei į Portfelį įtraukiama jau suteikta Paskola kredito linijos forma, į Portfelį įtraukiama visa sukontraktuota tokios Paskolos suma ir, skaičiuojant Didžiausią išmokų sumą, sumuojama visa pagal Paskolos, suteiktos kredito linijos forma, sutartį išmokėta suma);G – Garantijos dydis (80 proc.);V – Viršutinės ribos normos dydis (20 proc.) |
| **Nuostolis** | Nuostolį sudaro:1. Visa negrąžinta paskolos dalis;
2. ne daugiau kaip už 180 kalendorinių dienų nesumokėtos palūkanos
 |
| **Garantijos valiuta** | Visos sumos išreikštos eurais. Visi mokėjimai pagal Sutartį atliekami eurais.  |
| **Garantijos mokestis** | Garantijos mokestis yra mokamas už kiekvieną į Portfelį įtraukiamą Paskolą arba tuomet, jei keičiamos Paskolos sąlygos. Garantijos mokestis yra kasmetinis. Už kiekvieną į Portfelį įtraukiamą Paskolą mokamas metinis Garantijos mokestis už vienerius metus. Metinis Garantijos mokestis už visas per ataskaitinį ketvirtį į Portfelį įtrauktas ir (ar) pakeistas Paskolos sutartis mokamas ir pervedamas į INVEGOS fondą iki mėnesio, einančio po ataskaitinio ketvirčio, pabaigos. Už antrus ir vėlesnius metus PGP2 priemonės valdytojas Garantijos mokestį už Portfelyje esančias negrąžintas Paskolas, išskyrus Problemines Paskolas, už kurias jau išmokėta išmoka, sumoka ir perveda analogiškai – už per praėjusiais ar ankstesniais metais ataskaitinį ketvirtį į Portfelį įtrauktas ir (ar) pakeistas Paskolos sutartis (t. y. praėjus 12 mėn. ar 24 mėn. ir t. t. po Paskolos įtraukimo ir (ar) pakeistas Paskolos sutartis į Portfelį) mokestis mokamas ir pervedamas INVEGOS fondui iki mėnesio, einančio po ataskaitinio ketvirčio, pabaigos. Tuo atveju, jei ilginamas Paskolos terminas, atliekama garantijos mokesčio priemoka. Garantijos mokestį ir (ar) garantijos mokesčio priemoką kas ketvirtį INVEGOS fondui perveda PGP2 priemonės valdytojas už per ketvirtį į Portfelį įtrauktas ir (ar) pakeistas Paskolos sutartis iki mėnesio, einančio po ataskaitinio laikotarpio, pabaigos. Garantijos mokestis nėra grąžinamas ir perskaičiuojamas, kai Paskolos sutartis trumpinama arba mažinama Paskolos suma. Išimtis taikoma tik tuo atveju, jei į praėjusio ketvirčio PGP2 priemonės valdytojo ataskaitą klaidingai buvo įtrauktos Paskolos. Mokestis grąžinamas arba užskaitomas su einamojo ketvirčio garantijos mokesčio mokėjimu.Tuo atveju, jei Paskolos gavėjas grąžina Paskolą anksčiau nei nustatyta pagal Paskolos grafiką arba išmokama Garantijos išmoka pagal Probleminę Paskolą, PGP2 priemonės valdytojas Garantijos mokesčio už kitus metus, einančius po Paskolos grąžinimo anksčiau nei nustatyta pagal Paskolos grafiką arba Probleminę Paskolą, už kurią jau išmokėta išmoka, nemoka. Informacija apie Paskolų grąžinimą anksčiau nei nustatyta pagal Paskolos grafiką privalo būti nurodoma PGP2 teikiamose ataskaitose.Metinio Garantijos mokesčio suma skaičiuojama naudojant formulę:M = K x G x P, kur:M – Garantijos mokesčio suma; K – Paskolos suma:1. Paskolos įtraukimo į Portfelį metu: naujai suteiktos Paskolos atveju – visa sukontraktuota Paskolos suma; jau suteiktos Paskolos atveju – Paskolos likutis, kuris fiksuojamas tai datai, kada atliekamas Paskolos sutarties keitimas performinant Paskolos grąžinimo grafiką, o kredito linijos atveju – visa sukontraktuota Paskolos suma;
2. Antrais ir vėlesniais Paskolos trukmės metais: Paskolų likutis, o kredito linijos atveju – visa sukontraktuota Paskolos suma. Laikoma, kad antrais metais visa Paskolos suma yra išmokėta. Paskolos likutis, nuo kurio skaičiuojamas garantijos mokestis yra fiksuojamas ataskaitinio ketvirčio ataskaitoje (pavyzdys: Paskolos sutartis dviems metams sudaryta 2020 m. gegužės 15 d., vieneri metai Paskolos sutarčiai sueis 2021 m. gegužės 15 d. Garantijos mokestį už antrus metus PGP2 priemonės valdytojas sumokės (perves) INVEGOS fondui apskaičiuotą pagal Paskolos likutį, kuris bus pateiktas 2021 m. birželio 30 d. ketvirčio ataskaitoje.

G – Garantijos dydis (80 proc.);P – Garantijos mokesčio procentinis dydis (proc.) |
| **Garantijos mokesčio lėšų šaltinis** | Garantijos mokestį į INVEGOS fondą moka (perveda) PGP2 priemonės valdytojas. Garantijos mokestį gali mokėti PGP2 priemonės valdytojas savo lėšomis arba Paskolos gavėjas |
| **Metinis Garantijos mokesčio procentinis dydis (metinis procentinis dydis)** |

|  |  |  |  |  |
| --- | --- | --- | --- | --- |
| Paskolos gavėjo statusas | Paskolos trukmė iki 12 mėn.(imtinai)  | Paskolų, kurių trukmė nuo 13 iki 36 mėn. (imtinai)  | Paskolų, kurių trukmė nuo 37 iki 60 mėn. (imtinai) | Paskolų, kurių trukmė nuo 61 iki 72 mėn. (imtinai) |
| SVV subjektas | 0,2 proc. | 0,3 proc. | 0,8 proc. | 0,9 proc. |
| DĮ | 0,4 proc. | 0,6 proc. | 1,6 proc. | 1,8 proc. |

Lentelėje nurodytas garantijos mokestis už vienerius metus. Tai reiškia, kad, jei, pvz., Paskolos trukmė yra 22 mėnesiai (tokia Paskola laikoma 2 metų sutartimi) ir ji teikiama SVV subjektui, visas garantijos mokestis sudarytų 0,6 proc. (0,3 proc. už pirmus metus ir 0,3 proc. už antrus metus). Praktinis pavyzdys: Paskolos, suteiktos SVV subjektui, trukmė prailginama, nuo 22 mėn. iki 38 mėn. (tokia Paskola laikoma 4 metų sutartimi). Tokiu atveju trečiaisiais ir ketvirtaisiais metais šiai Paskolai turi būti pritaikytas Garantijos mokestis pagal lentelėje nurodytą Garantijos mokesčio metinį procentinį dydį, taikomą Paskoloms, kurių trukmė 37-60 mėn.  |
| **Viršutinės ribos normos dydis** (angl. „Cap rate“) | Didžiausias Išmokų, kurias „Invega“, kaip INVEGOS fondo valdytoja, gali išmokėti PGP2 priemonės valdytojui, dydis, t. y. 20 (dvidešimt) proc. nuo garantuotos Portfelio sumos.Minimalus Viršutinės ribos normos dydis vienam PGP2 priemonės valdytojui yra 1 mln. EUR |
| **Sutartis** | Sutartis, pasirašyta „Invegos“ su atrinktu PGP2 priemonės valdytoju |
| **Probleminė Paskola** | Paskola laikoma Problemine tada, kai Paskolos gavėjas nesugeba vykdyti finansinių įsipareigojimų pagal Paskolos sutartį, t. y.:1. Paskolos gavėjui iškeliama bankroto byla;

ir (arba)2. Paskolos gavėjas ne mažiau kaip 180 (vienas šimtas aštuoniasdešimt) kalendorinių dienų iš eilės neįvykdo finansinių įsipareigojimų pagal Paskolos sutartį (t. y. negrąžina Paskolos dalies ir (ar) nesumoka palūkanų) |
| **Išmoka** | Pagal Probleminę Paskolą PGP2 priemonės valdytojui apskaičiuota ir išmokama garantuota Nuostolio dalis.PGP2 priemonės valdytojas dėl išmokos gali kreiptis į „Invegą“ pagal kiekvieną Probleminę Paskolą. PGP2 priemonės valdytojui pateikus prašymą mokėti išmoką, išmoka atliekama per 60 kalendorinių dienų nuo elektroniniu paštu atsiųsto dokumento originalo gavimo dienos „Invegoje“.PGP2 priemonės valdytojas įsipareigoja nedelsiant grąžinti INVEGOS fondui šias lėšas: 1. gautas lėšas, kurios viršija nustatytą Didžiausią išmokų sumą;
2. gautas lėšas pagal Tinkamumo sąlygas neatitinkančių Paskolų išmokas
 |
| **Portfelio priežiūra ir skolų išieškojimas** | PGP2 priemonės valdytojas vykdo Portfelio priežiūrą, stebėseną ir skolų išieškojimą ir (ar susigrąžinimą). Skolų išieškojimą ir (ar) susigrąžinimą PGP2 priemonės valdytojas atlieka vadovaudamasis savo vidinėmis tvarkomis ir procedūromis. PGP2 priemonės valdytojas gavęs Išmoką, turi dėti visas pastangas susigrąžinti skolą. PGP2 priemonės valdytojas išieško ir (ar) susigrąžina visą pagal Paskolos sutartį atsiradusią skolą, neatsižvelgiant į gautą išmoką. PGP2 priemonės valdytojui išieškojus ir (ar) susigrąžinus skolą, pagal kurią buvo atlikta Išmoka, iš šios sumos atėmus išieškojimo išlaidas (atimamos tik PGP2 priemonės valdytojo tretiesiems asmenims faktiškai sumokėtos išieškojimo išlaidos), *pari passu* principu PGP2 apskaičiuotą sumą, t. y. sumą, lygią 80 proc. nuo atgautos sumos, tačiau bet kuriuo atveju ne didesnę sumą nei „Invegos“ PGP2 priemonės valdytojui sumokėtą Garantijos pagal konkrečią Paskolą suma, PGP2 priemonės valdytojas perveda šią sumą į INVEGOS fondo banko sąskaitą. Šia suma mažinama PGP2 priemonės valdytojui faktiškai išmokėta Išmokų suma |
| **Tinkamumo laikotarpis** | Paskolos gali būti įtraukiamos į Portfelį ne ilgiau kaip iki 2020 m. gruodžio 31 d. (su galimybe Tinkamumo laikotarpį pratęsti, jei būtų pratęstas Komunikate nustatytas garantijų teikimo terminas).Per šį laikotarpį į Portfelį gali būti traukiamos Tinkamumo sąlygas atitinkančios Paskolos |
| **Paskolų, kurių negalima įtraukti į Portfelius, kriterijai**  | 1. Paskolų, kurių Paskolų gavėjai 2019 m. gruodžio 31 d. buvo sunkumų patiriančioms įmonės, kaip apibrėžta Bendrajame bendrosios išimties reglamente (ES) Nr.651/2014 2 str. 18 dalyje, kaip apibrėžta reglamento (ES) Nr. 702/2014 2 str. 14 punkte ir reglamento (ES) Nr. 1388/2014 3 str. 5 punkte. 2. Paskolos gyvenamųjų butų (apartamentų) įsigijimui ir (ar) investicijoms į gyvenamųjų butų (apartamentų) būklės pagerinimą; 3. Paskolos, suteiktos Paskolų gavėjams, vykdantiems grynai finansinę veiklą, kai šios veiklos vykdomos kaip finansinių investicijų veikla (išskyrus kai šie Paskolų gavėjai vysto finansines technologijas). Finansinės technologijos (angl. FinTech) – tai technologijomis pagrįstos finansinės inovacijos, padedančios kurti naujus verslo modelius, veiklos programas, procesus ir produktus. Šios inovacijos turi reikšmingą poveikį finansų rinkoms, institucijoms ir finansinėms paslaugoms.4. Paskolos, suteiktos Paskolų gavėjams, kurie tiesiogiai veikia ginklų ir šaudmenų, tabako ir tabako gaminių bei distiliuotų alkoholinių gėrimų gamybos, perdirbimo bei prekybos sektoriuose;5. Paskolos skirtos investicijoms į įmones, užsiimančias azartinių lošimų organizavimu;6. Finansavimas negali būti skirtas išsimokėti dividendus, mažinti kapitalą išmokant lėšas Paskolos gavėjo dalyviams, supirkti savas akcijas ar atlikti kitokius mokėjimus iš kapitalo Paskolos gavėjo dalyviams, taip pat negali būti skirtas grąžinti arba suteikti paskolas Paskolos gavėjo dalyviams ar su jais susijusiems asmenims; |
| **Į Portfelius gali būti traukiamos Paskolos, kurios atitinka šias sąlygas (toliau – Tinkamumo sąlygos)** | 1. Paskolos gavėjo tinkamumo sąlygas;
2. Paskolų, įtraukiamų į Portfelius, tinkamumo sąlygas;
3. Portfelio tinkamumo sąlygas
 |
| **Tinkamumo sąlygos:** |  |
| **Paskolos gavėjo tinkamumo sąlygos** | 1. Paskolos teikiamos SVV subjektui ar DĮ.

2. Paskolos gavėjai, kurių, Paskolos traukiamos į Portfelius, turi veikti Lietuvos Respublikoje. Paskolos gavėjas laikomas veikiančiu Lietuvos Respublikoje tuo atveju, jei jis kuria darbo vietas Lietuvos Respublikoje ir (arba) nuo savo vykdomos veiklos moka mokesčius arba Valstybinio socialinio draudimo fondo valdybos prie Socialinės apsaugos ir darbo ministerijos įmokas į Lietuvos Respublikos biudžetą.3. Paskolos gali būti teikiamos Paskolų gavėjams, kurie atitinka šiuos kriterijus:1. Paskolų gavėjai, kurie 2019 m. gruodžio 31 d. nebuvo laikomi sunkumų patiriančiais (kaip apibrėžta Bendrajame bendrosios išimties reglamente (ES) Nr. 651/2014 2 str. 18 dalyje, kaip apibrėžta reglamento (ES) Nr. 702/2014 2 str. 14 punkte ir reglamento (ES) Nr. 1388/2014 3 str. 5 punkte), ir
2. Paskolų gavėjai, kurie 2020 m. dėl COVID-19 protrūkio patyrė sunkumų. Laikoma, kad Paskolos gavėjas patyrė sunkumų, jei tenkinama viena iš sąlygų:
3. apyvarta sumažėjo ne mažiau kaip 30 proc.;
4. generuojami finansiniai srautai tapo nepakankami turimiems įsipareigojimams dengti;
5. skubaus padengimo (kritinio likvidumo) rodiklio reikšmė (Trumpalaikis turtas – Atsargos) / Trumpalaikiai įsipareigojimai) tapo mažesnė nei 1 (rodiklio reikšmė pablogėjo lyginant su 2019 m. gruodžio 31 d.).

Sumažėjusi apyvarta vertinama:1. Paskolų gavėjų, kurie pradėjo veikti vėliau nei 2019 m. sausio 1 d. atveju, imant praeitų metų mėnesio apyvartos vidurkį ir lyginant su Paskolos gavėjo pateikta vidutine mėnesio apyvarta po 2020 m. kovo 16 d., skaičiuojant pasirinktinai dienomis ar mėnesiais;
2. Paskolų gavėjų, kurie pradėjo veikti anksčiau nei 2019 m. sausio 1 d. atveju, lyginant praeitų ir einamųjų metų mėnesio apyvartos vidurkį už tą patį laikotarpį (pvz., lyginant 2019 metų kovo mėnesio apyvartą su 2020 metų kovo mėnesio apyvarta), skaičiuojant pasirinktinai dienomis ar mėnesiais.
 |
| **Paskolų, įtraukiamų į Portfelius, tinkamumo sąlygos**  | 1. Į Portfelį gali būti traukiamos jau suteiktos negarantuotos investicinės (įskaitant Lizingo sandorius) ir apyvartinės (išskyrus atgręžtinius Lizingo sandorius) Paskolos, kurių grąžinimo grafikai (įmokų grąžinimo grafikų prailginimas ar Paskolų įmokų grąžinimo atidėjimas) buvo keičiami po 2020 m. kovo 16 d., su sąlyga, kad Paskolos gavėjui nebuvo bloginamos Paskolos grąžinimo sąlygos, t. y. nebuvo didinama palūkanų norma, sutrumpintas Paskolos grąžinimo terminas ir nebuvo pritaikytos papildomos Paskolos grąžinimo užtikrinimo priemonės. Paskolų įmokų grąžinimo grafikai turi būti prailginti ne trumpesniam kaip 6 mėn. laikotarpiui ir (arba) paskolų įmokų grąžinimai atidėti ne trumpesniam kaip 6 mėn. laikotarpiui.

Tokių Paskolų suma, atliekant Paskolos sutarties pakeitimą, gali būti padidinta (į Portfelį įtraukiama Paskolos suma lygi jau suteiktos Paskolos likučio ir jo padidinimo sumai). Tuo atveju, jei į Portfelį įtraukiama jau suteikta kredito linija, į Portfelį traukiama visa pasirašyta (sukontraktuota) kredito linijos suma. Šių Paskolų atveju Paskolos panaudojimas nebus tikrinamas.1. Į Portfelį gali būti traukiamos naujos apyvartinės paskolos (įskaitant atgręžtinius Lizingo sandorius) skirtos įmonių likvidumui palaikyti, suteiktos ne anksčiau kaip po 2020 m. kovo 16 d. Šios Paskolos negali būti skiriamos jau esamų Paskolos gavėjo paskolų refinansavimui (Paskolos lėšų išmokėjimas pagal veiklos nuomos sutartis (įmokų apmokėjimui) nėra laikomas refinansavimu). Apyvartinių paskolų, išskyrus atgręžtinius Lizingo sandorius, atveju Paskolos panaudojimas bus tikrinamas pagal pateiktus PGP2 priemonės valdytojų ir (ar) Paskolos gavėjo sąskaitų išrašus. Atgręžtinių Lizingo sandorių atveju Paskolos panaudojimas nebus tikrinamas.
2. Į Portfelį gali būti traukiamos ir Paskolos, atitinkančios Paskolų, įtraukiamų į Portfelius, Tinkamumo sąlygas, kurios buvo suteiktos iki Sutarties pasirašymo.
3. Paskolos sutartis į Portfelį įtraukta per Tinkamumo laikotarpį.
4. Paskolų trukmė: Paskolos gali būti teikiamas ne ilgesniam kaip 6 metų (72 mėnesių) laikotarpiui (jei į Portfelį įtraukiama jau suteikta Paskola, jos trukmė skaičiuojama nuo atlikto sutarties pakeitimo, kuriuo ilginamas mokėjimo grafikas ar atidedamas įmokų mokėjimas). Paskolos sutarčių terminai gali būti pratęsiami, tačiau bet kuriuo atveju Paskolos sutarties terminas negali būti ilgesnis nei 72 mėnesiai, terminą skaičiuojant nuo pradinės Paskolos sutarties sudarymo dienos arba atlikto Paskolos sutarties pakeitimo, kuriuo ilginamas mokėjimo grafikas ar atidedamas įmokų mokėjimas.
5. Didžiausia Paskolos suma – ne didesnė suma nei nurodyta skiltyje „Didžiausia Paskolos suma vienam Paskolos gavėjui“. Gali būti suteikiamos kelios Paskolos, tačiau bendra jų suma negali būti didesnė nei Didžiausia Paskolos suma. Jau į Portfelį įtrauktos Paskolos suma negali būti didinama;
6. Paskolos teikiamosios pagal vidines PGP2 priemonės valdytojų procedūras ir standartinę kreditavimo tvarką.
7. Į Portfelį traukiamoms Paskoloms turi būti taikomi tokie patys PGP2 priemonės valdytojo administravimo ir kiti mokesčiai, kurie atitinka įprastą PGP2 priemonės valdytojo veiklą ir praktiką, ir buvo taikomi iki 2020 kovo 16 d. Esant poreikiui ir „Invegos“ prašymui, PGP2 priemonės valdytojas turės pateikti atitikimą šiai sąlygai patvirtinančius įrodymus.

Pažeidus Portfelio tinkamumo sąlygas bus stabdomas PGP2 priemonės Tinkamumo laikotarpis ir atšaukiama PGP2 priemonės valdytojui nepanaudota skirta PGP2 priemonės lėšų suma |
| **Portfelio tinkamumo sąlygos**  | 1. Pirminės žemės ūkio produkcijos gamybos, žuvininkystės ir akvakultūros sektoriuose pagrindinę veiklą vykdantiems, t. y. iš šių veiklų uždirbusiems daugiau nei 50 proc. pajamų per 2019 metus, Paskolos gavėjams suteiktų Paskolų koncentracija Portfelyje negali viršyti 20 proc. Sutartyje numatyto Sutarto Portfelio dydžio sumos (pagal Ekonominės veiklos rūšių klasifikatorių (EVRK 2 redakcija) skyriaus lygmeniu);

2. Viename ūkio sektoriuje pagrindinę veiklą vykdantiems Paskolų gavėjams, t. y. iš šių veiklų uždirbusiems daugiau nei 50 proc. pajamų per 2019 metus, suteiktų Paskolų koncentracija Portfelyje negali viršyti 50 proc. Sutartyje numatyto Sutarto Portfelio dydžio sumos (pagal Ekonominės veiklos rūšių klasifikatorių (EVRK 2 redakcija) skyriaus lygmeniu, ši sąlyga netaikoma 1 punkte nurodytiems ūkio sektoriams);3. Paskolų gavėjų, kurių po Paskolos suteikimo įsipareigojimai PGP2 priemonės valdytojui didėja, Paskolų sumos padidėjimo koncentracija Portfelyje Tinkamumo laikotarpio pabaigoje negali būti mažesnė kaip 20 proc. nuo faktiškai sukontraktuoto Portfelio dydžio sumos (įsipareigojimų padidėjimas skaičiuojamas kaip skirtumas tarp jau suteikto finansavimo ir padidintos Paskolos sumos Paskolos gavėjui arba Paskolos gavėjui naujai suteikiama Paskolos suma). Atitikimas šiam Portfelio tinkamumo reikalavimui bus tikrinamas pasibaigus Tinkamumo laikotarpiui, gavus iš PGP2 priemonės valdytojo ketvirčio ataskaitą. Tuo atveju, jei PGP2 priemonės valdytojas nevykdys šio reikalavimo, iš Portfelio turės būti išimtos Paskolos (PGP2 priemonės valdytojo sprendimu, pranešus „Invegai“) tokiai sumai, kad būtų išlaikytas į Portfelį įtrauktų Paskolų santykis (20 proc. naujai suteikta Paskolų suma (įskaitant ir įsipareigojimų padidėjimą pagal jau suteiktas ir į Portfelį įtrauktas Paskolas) ir 80 proc. jau suteiktų ir įtrauktų į Portfelį suma)  |
| **Paskolų išėmimas iš Portfelio** | Jei Paskola neatitinka Tinkamumo sąlygų, ji turi būti išimama iš Portfelio ir atitinkamai sumažinama (koreguojama) faktiškai sukontraktuota Portfelio suma bei faktiškai išmokėta Paskolų suma. PGP2 priemonės valdytojo sprendimu, pranešus „Invegai“, Paskolos gali būti išimamos iš Portfelio ir atitinkamai sumažinama (koreguojama) faktiškai sukontraktuota Portfelio suma bei faktiškai išmokėta Paskolų suma. Garantijos mokestis už tokias Paskolas nėra grąžinamas. Išimtis taikoma tik tuo atveju, jei išimamos Paskolos PGP2 priemonės valdytojo buvo klaidingai įtrauktos į praėjusio ketvirčio ataskaitą, tuomet Garantijos mokestis grąžinamas arba užskaitomas su einamojo ketvirčio garantijos mokesčio mokėjimu |
| **Paskolų pakeitimas Portfelyje** | Jei Paskola yra išimama iš Portfelio, PGP2 priemonės valdytojas gali vietoje jos įtraukti kitą Paskolą, kuri atitinka Tinkamumo sąlygas. Už šias įtraukiamas į Portfelį Paskolas mokamas Garantijos mokestis. Išimtis taikoma tik tuo atveju, jei išimamos Paskolos PGP2 priemonės valdytojo buvo klaidingai įtrauktos į praėjusio ketvirčio ataskaitą, tuomet sumokėtas Garantijos mokestis už išimamas Paskolas užskaitomas už naujai įtraukiamas einamojo ketvirčio Paskolas. |
| **Valstybės pagalba**  | Garantuotų Paskolų teikimas Paskolų gavėjams pagal PGP2 priemonę yra pagalba, kuri teikiama pagal 2020 m. kovo 19 d. Europos Komisijos komunikatą dėl Laikinosios valstybės pagalbos priemonių, skirtų ekonomikai remti reaguojant į dabartinį COVID-19 protrūkį, sistemos  |
| **Viešinimas** | PGP2 priemonės valdytojai informaciją apie PGP2 priemonės sąlygas privalo paskelbti savo interneto svetainėje, o taip pat, savo iniciatyva, taikyti ir kitas viešinimo priemones |
| **Audito reikalavimai** | Priemonės valdytojas įsipareigoja įsileisti „Invegos“, Europos Komisijos, Europos Audito Rūmų, FM, EIM, Lietuvos Respublikos valstybės kontrolės, Finansinių nusikaltimų tyrimo tarnybos prie Vidaus reikalų ministerijos, Lietuvos Respublikos specialiųjų tyrimų tarnybos, Konkurencijos tarybos įgaliotus atstovus, kitus ES institucijų ir ES įstaigų bei tinkamai įgaliotų nacionalinių subjektų, turinčių teisę tikrinti, kaip panaudojamos PGP2 priemonės lėšos atstovus atlikti PGP2 priemonės auditą ir (arba) patikrinimą iki Paskolos gavėjo lygmens. PGP2 priemonės valdytojo sudaromose Paskolos sutartyse ar susitarimuose prie Paskolos sutarčių turi būti nustatyta analogiška pareiga Paskolos gavėjui. PGP2 priemonės valdytojas dokumentus, reikalingus atlikti auditui ar patikroms, teikia neatlygintinai |
| **Kitos sąlygos** | Be kitų nuostatų, Sutartyse nustatomos kitos sąlygos: Paskolų įtraukimo ir išėmimo iš Portfelio tvarka, išmokų mokėjimo tvarka, išieškotų ir (ar) sugrąžintų skolų grąžinimo INVEGOS fondui tvarka, pagrindžiančių dokumentų saugojimo tvarka, sutarties šalių teisės ir pareigos, ataskaitų formos ir jų pateikimo tvarka, sutarties sąlygų keitimo galimi atvejai ir tvarka bei kitos sąlygos.Sutarties vykdymo laikotarpiu pasikeitus taikytiniems teisės aktams, sutarties šalims bus taikomos aktualių ir galiojančių teisės aktų nuostatos |

Aprašo 2 priedas

Herbas arba prekės ženklas

(juridinio asmens pavadinimas)

(Juridinio asmens teisinė forma, buveinė, kontaktinė informacija, registro, kuriame kaupiami ir saugomi duomenys apie tiekėją, pavadinimas, juridinio asmens kodas, pridėtinės vertės mokesčio mokėtojo kodas, jei juridinis asmuo yra pridėtinės vertės mokesčio mokėtojas)

UAB „INVESTICIJŲ IR VERSLO GARANTIJOS“

**PRAŠYMAS**

**DĖL DALYVAVIMO ĮGYVENDINANT SKATINAMĄJĄ FINANSINĘ PRIEMONĘ „PORTFELINĖS GARANTIJOS PASKOLOMS 2“**

\_\_\_\_\_\_\_\_\_\_\_\_\_Nr.\_\_\_\_\_\_

(Data)

(Sudarymo vieta)

|  |  |
| --- | --- |
| Juridinio asmens pavadinimas (toliau – finansų įstaiga) |  |
| Buveinės adresas  |  |
| Už prašymą atsakingo kontaktinio asmens vardas, pavardė |  |
| Telefono numeris |  |
| El. pašto adresas |  |
| **Per Sutarties laikotarpį planuojama į Portfelį įtraukti Paskolų suma, Eur**Per Sutarties laikotarpį planuojama į Portfelį įtraukti Paskolų suma negali viršyti finansų įstaigos verslo subjektams išduotų paskolų ir lizingo sandorių (su verslo subjektais pasirašytų ir galiojančių paskolų ir lizingo sutarčių) sumos portfelyje (paskelbimo apie kvietimą dieną) padaugintos du kartus |  |
| **Prašoma skirti PGP2 priemonės lėšų suma, Eur\*** |  |

\* Prašoma skirti PGP2 priemonės lėšų suma, Eur apskaičiuojama taip: Per Sutarties laikotarpį planuojama į Portfelį įtraukti Paskolų suma \* garantijos dydis (80 proc.) \* viršutinės ribos normos dydis (20 proc.)

Šiuo prašymu pažymime, kad sutinkame su visomis INVEGOS fondo skatinamosios finansinės priemonės „Portfelinės garantijos paskoloms 2“ (toliau – PGP2) įgyvendinimo sąlygų aprašo sąlygomis,

Teikiame šį prašymą ir dokumentus, patvirtinančius gebėjimą įgyvendinti PGP2 ir atitikimą keliamiems tinkamumo reikalavimams bei patvirtiname, kad:

1) paraišką teikianti finansų įstaiga ir jos atstovai žino, kad PGP2 priemonė yra finansuojama iš Lietuvos Respublikos valstybės biudžeto lėšų;

2) paraišką teikianti finansų įstaiga ir jos atstovai patvirtina, kad teikiamų Paskolų mokesčiai, palūkanos ir kiti mokėjimai, mokami Paskolų gavėjų, dalyvaujančių PGP2 priemonėje atitiks įprastą finansų įstaigos veiklą ir praktiką bei, esant poreikiui ir „Invegos“ prašymui, pateiks tai patvirtinančius įrodymus;

3) finansų įstaigai nėra iškelta nemokumo ar restruktūrizavimo byla, nėra pradėtas ikiteisminis tyrimas dėl ūkinės komercinės veiklos arba jis (jie) nėra likviduojamas (-i), nėra priimtas kreditorių susirinkimo nutarimas bankroto procedūras vykdyti ne teismo tvarka;

4) finansų įstaiga prašymo pateikimo metu yra įvykdžiusi su mokesčių ir socialinio draudimo įmokų mokėjimu susijusius įsipareigojimus pagal finansų įstaigos veiklai taikomus teisės aktus;

5) finansų įstaigos vadovas, turintis (-ys) teisę juridinio asmens vardu sudaryti sandorį, ar buhalteris (-iai), ar kitas (-i) asmuo (asmenys), turintis (-ys) teisę surašyti ir pasirašyti apskaitos dokumentus, neturi neišnykusio arba nepanaikinto teistumo arba dėl finansų įstaigos per paskutinius 5 metus nebuvo priimtas ir įsiteisėjęs apkaltinamasis teismo nuosprendis už dalyvavimą bendrininkų grupėje, organizuotoje grupėje, nusikalstamame susivienijime, jų organizavimą ar vadovavimą jiems, kyšininkavimą, prekybą poveikiu, papirkimą, piktnaudžiavimą, tarnybos pareigų neatlikimą, sukčiavimą, turto pasisavinimą, turto iššvaistymą, turtinės žalos padarymą apgaule, turto sunaikinimą ar sugadinimą, neteisėtą praturtėjimą, kontrabandą, muitinės apgaulę, neteisėtą disponavimą akcizais apmokestinamomis prekėmis, neteisėtą prekių ar produkcijos neišvežimą iš Lietuvos Respublikos, neteisėtą vertimąsi ūkine, komercine, finansine ar profesine veikla, neteisėtą juridinio asmens veiklą, svetimo prekių ar paslaugų ženklo naudojimą, apgaulingą pareiškimą apie juridinio asmens veiklą, mokesčių nesumokėjimą, kredito, paskolos ar tikslinės paramos panaudojimą ne pagal paskirtį ar nustatytą tvarką, kreditinį sukčiavimą, skolininko nesąžiningumą, nusikalstamą bankrotą, netikros elektroninės mokėjimo priemonės gaminimą, tikros elektroninės mokėjimo priemonės klastojimą ar neteisėtą disponavimą elektronine mokėjimo priemone arba jos duomenimis, neteisėtą elektroninės mokėjimo priemonės ar jos duomenų panaudojimą, neteisingų duomenų apie pajamas, pelną ar turtą pateikimą, deklaracijos, ataskaitos ar kito dokumento nepateikimą, apgaulingą ar aplaidų apskaitos tvarkymą, nusikalstamu būdu gauto turto įgijimą ar realizavimą, nusikalstamu būdu įgytų pinigų ar turto legalizavimą, netikrų pinigų ar vertybinių popierių pagaminimą, laikymą arba realizavimą, dokumento suklastojimą ar disponavimą suklastotu dokumentu, antspaudo, spaudo ar blanko suklastojimą, dalyvavimą kokioje nors kitoje neteisėtoje veikloje, kenkiančioje Lietuvos Respublikos ir (arba) Europos Sąjungos finansiniams interesams;

6) finansų įstaiga ir jos atstovai yra informuoti ir žino, kad pateiktus melagingą informaciją, kurią „Invega“ gali įrodyti bet kokiomis teisėtomis priemonėmis, šis prašymas bus atmestas.

Kartu su prašymu pateikiami šie dokumentai (pasirašydami prašymą ar kiekvieną dokumentą saugiu elektroniniu parašu patvirtiname, kad dokumentų skaitmeninės kopijos yra tikros. Tais atvejais, kai visas prašymas su pridedamais dokumentais pasirašomas kvalifikuotu elektroniniu parašu, kiekvieno dokumento atskirai pasirašyti neprivaloma):

|  |  |  |
| --- | --- | --- |
| **Eil.Nr.** | **Pateiktų dokumentų pavadinimas** | **Dokumento puslapių skaičius** |
| **1.** | PGP2 priemonės įgyvendinimo aprašymas |  |
| **2.** | Pažyma apie atitikimą tinkamumo reikalavimams (Prašymo 1 priedas) |  |
| **3.** | Audituotos\* finansinės ataskaitos už paskutinius finansinius metus |  |
| **4.** | Paskolos gavėjų kredito rizikos vertinimo metodika |  |

\* jei FT negali pateikti audituotos metinės finansinės atskaitomybės už 2019 m., turi būti pateikta 2018 m. audituota metinė finansinė atskaitomybė ir 2019 m. metinė finansinė atskaitomybė bei pagrindimas kodėl FT negali pateikti metinės audituotos finansinės atskaitomybės už 2019 m.

|  |
| --- |
|  |
|  |  |
|  |  |  |  |  |  |
| (Pareigų pavadinimas) |  | (Parašas) |  | (Vardas ir pavardė) |  |

Prašymo 1 priedas

**PAŽYMA APIE ATITIKIMĄ TINKAMUMO REIKALAVIMAMS**

|  |  |  |  |
| --- | --- | --- | --- |
| **Kriterijus** | **Lietuvos banko prižiūrimas FT** | **Lietuvos banko neprižiūrimas FT** | **Žemiau šioje skiltyje įrašomi žodžiai: „Kriterijų atitinkame“ ir nurodoma kur pateikiame atitikimą patvirtinanti informacija arba „Kriterijaus neatitinkame“ ir pateikiamas paaiškinimas Paaiškinimai dėl teikiamų dokumentų ir informacijos** |
| **FT yra finansų įstaiga, veikianti pagal Lietuvos Respublikos finansų įstaigų įstatymą, turinti teisę teikti finansines paslaugas** | FT yra Lietuvos banko prižiūrimų finansų rinkų dalyvių sąraše | FT turi teisę teikti finansavimo paslaugas |  |
| **FT ir jo grupės valdymo struktūra** | Nereikia pateikti | Privaloma pateikti |  |
| **Patirtis ir reputacija** | Neturi būti taikomos Lietuvos banko poveikio priemonės, išskyrus įspėjimą, ar veiklos apribojimai remiantis Lietuvos banko duomenimis\* | FT, su juo susiję asmenys\*\*\* ir administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, negali būti minimi su korupcija susijusiuose viešai prieinamuose finansinių institucijų sankcijų sąrašuose |  |
| Vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas\* | FT vadovai ir kreditavimo sprendimus priimantys asmenys turi turėti atitinkamą kvalifikaciją ir patirtį, leidžiančią tinkamai eiti pareigas |  |
|  | Administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\* | FT administracijos, valdymo ir (ar) priežiūros organų nariai, turintys FT atstovavimo, sprendimo ar kontrolės įgaliojimus, turi būti nepriekaištingos reputacijos\*\*\*\* |  |
| **Finansiniai reikalavimai ir normatyvai** | Lietuvos bankui turi būti pateikta audituota metinė finansinė atskaitomybė\* | Audituota metinė finansinė atskaitomybė\*\*\*\*\*  | Vertinama informacija už 2019 metus |
| FT nėra taikomos Lietuvos banko poveikio priemonės, išskyrus įspėjimą\* | Minimalios metinės pajamos – ne mažiau kaip 100 000 EUR, iš jų ne mažiau kaip 50 proc. pajamų iš finansavimo veiklos |
| Jeigu Lietuvos bankas netaiko FT veiklos riziką ribojančių normatyvų, tokiu atveju taikomi Lietuvos banko neprižiūrimiems FT nustatyti normatyvai | FT nuosavo kapitalo suma (įstatinio kapitalo, jo priedų, rezervų ir nepaskirstyto pelno suma) turi būti ne mažesnė nei 0,25 mln. EUR. FT koreguoto nuosavo kapitalo suma\*\* negali būti mažesnė kaip 0,1 mln. EUR. |
| **FT prašymo pateikimo metu yra įvykdžiusi su mokesčių ir socialinio draudimo įmokų mokėjimu susijusius įsipareigojimus pagal FT veiklai taikomus teisės aktus** | Nereikia pateikti | Nereikia pateikti |  |
| **Minimali veiklos vykdymo trukmė 12 mėn.**  |  |  |  |
| **FT turi pagrįsti, kad Lietuvoje per paskutinius 12 mėnesių tinkamai suteikė ne mažiau kaip 30 vnt. paskolų ar lizingo sandorių verslo subjektams**  |  |  |  |
| **FT turi pagrįsti, kad verslo subjektams finansuoti išduotų paskolų ir lizingo sandorių (pasirašytų ir galiojančių sutarčių), bendra suma prašymo pateikimo datą yra ne mažesnė kaip 3,13 mln. Eur** |  |  |  |
| **Vidaus kontrolės sistema** | Neturi būti taikomos Lietuvos banko poveikio priemonės, išskyrus įspėjimą, ar veiklos apribojimai remiantis Lietuvos banko duomenimis\* | FT turi turėti saugią ir patikimą jo veiklą užtikrinančią vidaus kontrolės sistemą, kaip tai nustatyta LR finansų įstaigų įstatyme |  |
| - | FT turi turėti nustatytas procedūras, skirtas vertinti pinigų plovimo ir (ar) teroristų finansavimo rizikos pasireiškimą bei ją valdyti |
| - | FT turi užtikrinti informacijos saugumą pagal BDAR reikalavimus |
| - | FT turi turėti galimų interesų konfliktų valdymo tvarkas ir procedūras |
|  | FT turi turėti elektroninių duomenų apdorojimo kontrolės ir apsaugos priemones |
|  | FT turi turėti patikimą dokumentų saugojimo sistemą ir duomenų, susijusių su Paskolų teikimu Paskolų gavėjams, kaupimo bei valdymo sistemą |
| **Kreditavimo tvarkos ir procedūros** | Turėti kreditavimo procesą ir su juo susijusias rizikas reglamentuojančias tvarkas, procedūras ir (ar) politikas\* | Turėti kreditavimo procesą ir su juo susijusias rizikas reglamentuojančias tvarkas, procedūras ir (ar) politikas |  |
| Sprendimai dėl projekto finansavimo suteikimo turi būti priimami tik atlikus rizikos vertinimą, vadovaujantis FT patvirtintomis procedūromis ir tvarkomis, užtikrinančiomis tinkamą projekto rizikos ir kredito gavėjo mokumo įvertinimą bei užkertančiomis galimybę prisiimti pernelyg didelę kredito riziką\* | Sprendimai dėl projekto finansavimo suteikimo turi būti priimami tik atlikus rizikos vertinimą, vadovaujantis FT patvirtintomis procedūromis ir tvarkomis, užtikrinančiomis tinkamą projekto rizikos ir kredito gavėjo mokumo įvertinimą bei užkertančiomis galimybę prisiimti pernelyg didelę kredito riziką |
| **Tvarkos ir procedūros tinkamam Sutarties įgyvendinimui ir administravimui** | Paskolos gavėjų rizikos įvertinimo procedūros | Paskolos gavėjų rizikos įvertinimo procedūros |  |
|  | Turėti Paskolų teikimo, Paskolų stebėsenos procedūras, Paskolų portfelio rizikos valdymo, skolų išieškojimo metodikas\* | Turėti Paskolų teikimo, Paskolų stebėsenos procedūras, Paskolų portfelio rizikos valdymo, skolų išieškojimo metodikas |  |
|  | Turėti administracines ir apskaitos procedūras, elektroninių duomenų apdorojimo kontrolės ir apsaugos priemones, kurios yra patikimos ir gali pateikti informaciją apie visas paskolas ir lizingo sandorius, jų turinį, laiką ir vietą, kad būtų galima nustatyti, ar finansavimas suteiktas pagal nustatytus reikalavimus | Turėti administracines ir apskaitos procedūras, elektroninių duomenų apdorojimo kontrolės ir apsaugos priemones, kurios yra patikimos ir gali pateikti informaciją apie visas paskolas ir lizingo sandorius, jų turinį, laiką ir vietą, kad būtų galima nustatyti, ar finansavimas suteiktas pagal nustatytus reikalavimus |  |

1. Sąvokos Apraše suprantamos taip, kaip nurodyta Aprašo 1 Priede (Pagrindinės sąlygos) Pagrindinių sąvokų ir sąlygų lentelėje. [↑](#footnote-ref-2)
2. Sąvokos šiame skyriuje suprantamos taip, kaip nurodyta žemiau pagrindinių sąvokų ir sąlygų lentelėje [↑](#footnote-ref-3)